দুইপক্ষের সংঘর্ষে পিতা-পুত্র খুন
ময়মনসিংহের সদর উপজেলার চুরখাইয়ে জমিসংক্রান্ত বিরোধে দুইপক্ষের সংঘর্ষের ঘটনা ঘটেছে। এতে আবুল খায়ের (৬০) ও পুত্র ফরহাদ হোসেন (২০) খুন হয়েছেন। এ ঘটনায় আহত হয়েছেন আরও তিনজন।







বুধবার বিকাল ৩টার দিকে সদর উপজেলার চুরখাইয়ের জামতলা নামক স্থানে ঘটনাটি ঘটে। ময়মনসিংহ মেডিকেল কলেজ হাসপাতালের পুলিশ ক্যাম্পের এসআই রফিকুল ইসলাম এ তথ্য নিশ্চিত করেছেন।




তিনি জানান, বেলা পৌনে ৪টার দিকে হাসপাতালে আহতদের ভর্তির পর দুইজন মারা গেছেন। এ ঘটনায় আহত আরও তিনজন হাসপাতালে চিকিৎসাধীন আছেন। এদের মধ্যে একজনের অবস্থা আশঙ্কাজনক।
এ বিষয়ে কোতোয়ালি মডেল থানার পরিদর্শক (তদন্ত) ফারুক হোসেন জানান, দীর্ঘদিন যাবত সদর উপজেলার চুরখাই জামতলা এলাকার নিহত আবুল খায়েরের সঙ্গে একই এলাকার কামাল মিয়ার জমি নিয়ে বিরোধ চলে আসছিল। ঘটনার দিন ওই জমি পরিমাপকে কেন্দ্র করে কামাল মিয়া তার তিন ছেলে এবং স্ত্রী মিলে দেশীয় অস্ত্রশস্ত্র নিয়ে আবুল খায়ের ও ছেলে ফরহাদ হোসেনদের উপর হামলা করে।
হামলায় পিতা-পুত্রসহ ৫ জন আহত হন। পরে স্থানীয়রা তাদের উদ্ধার করে ময়মনসিংহ মেডিকেল কলেজ হাসপাতালে নিয়ে গেলে কর্তব্যরত চিকিৎসক পিতা-পুত্র দুজনকে মৃত ঘোষণা করেন। মরদেহ ময়নাতদন্তের জন্য মর্গে রাখা হয়েছে। এ ঘটনায় আইনগত ব্যবস্থা প্রক্রিয়াধীন আছে বলেও জানান পুলিশের এই কর্মকর্তা।
কোতোয়ালি মডেল থানার ওসি শাহ কামাল আকন্দ জানান, জমি মাপার সময় দুইপক্ষের মধ্যে বিরোধ সৃষ্টি হয়। একটি পক্ষ হামলা চালালে বাবা-ছেলের মৃত্যু হয়। এ ঘটনায় আহত তিনজনকে হাসপাতালে ভর্তি করা হয়েছে। এ ঘটনায় অভিযুক্তদের গ্রেফতারে অভিযান চলছে।

ময়মনসিংহের সদর উপজেলার চুরখাইয়ে জমিসংক্রান্ত বিরোধে দুইপক্ষের সংঘর্ষের ঘটনা ঘটেছে। এতে আবুল খায়ের (৬০) ও পুত্র ফরহাদ হোসেন (২০) খুন হয়েছেন। এ ঘটনায় আহত হয়েছেন আরও তিনজন।